Smilet når op til begge ører hos Bo Gregersen, der er direktør på Lille Vildmosecentret. Og med god grund: centret har haft en mere end godkendt sæson, hvor man regner med at runde 76.000 gæster. - Det er vi meget, meget tilfredse med, for det er den andenbedste sæson nogensinde – kun overgået af coronaåret 2020, siger Bo Gregersen, mens han viser rundt på Lille Vildmosecentret, som har præsenteret flere nyheder i år. Den største nyhed – bogstaveligt talt – er Danmarks største elgtyr, som er udstillet ved centrets indgang og doneret af Lille Vildmosefonden. Her har mange fundet kameraet frem og taget en “elg-fie”, som Bo Gregersen kalder det. Lille Vildmosecentret har også fået en mose-hoppepude, en udstilling om rewilding og en landskabsmodel med droneflyvning. Naturen skal benyttes og beskyttes Det var ikke forventet, at så mange ville lægge vejen forbi Lille Vildmosecentret i år, og i begyndelsen af året var der da heller ikke meget aktivitet, men det ændrede sig hen over sommeren og i efteråret. Og flere gæster betyder flere penge i kassen. Pengene skal bruges på at lave endnu flere aktiviteter og dermed styrke interessen for dansk natur. - Det betyder, at vi kan lave naturformidling for endnu flere mennesker. Vi tror på, at jo mere folk ved om naturen, jo mere vil de også være med til at beskytte den, siger Bo Gregersen. Sæsonen er ikke slut endnu. I efterårsferien kan gæsterne blandt andet komme med på guidet tur i Elgenes Land samt blive klogere på bueskydning, flåning af krondyr og mad over bål.

Opsummering:
Sæsonen 2021 har været den andenbedste sæson for Lille Vildmosecentret siden åbningen i 2006.